पूर्णिया. साल2015 बीत रहा है और लोग नए साल का स्वागत को तैयार है। लिहाजा हरेक के जेहन में एक ही सवाल है कि आने वाले साल में अमन, चैन और शांति बनी रहे। बहरहाल, पूर्णिया जिले में बढ़ते अपराध ने आम आवाम को सोचने पर मजबूर कर दिया है। पिछले दस सालों के आंकड़ों पर गौर करें तो साल 2015 में अपराध की घटनाएं पांच हजार के आंकड़ों को पार कर गई।
पिछले दस साल के आंकड़ों के लिहाज से 2014 और 2015 ने 5000 के आंकड़ों को पार किया। जबकि पुलिस की रिकॉर्ड बताती है कि 2014 के मुकाबले 2015 में अपराध की घटनाओं में कमी आई है। साल 2005 में कुल 2317, 2006 में 2549, 2007 में 2911, 2008 में 3040, 2009 में 3066, 2010 में 3141, 2011 में 3589, 2012 में 4195, 2013 में 4089, 2014 में 5469 और 2015 में 5151 मामले अब तक दर्ज किए जा चुके हैं।
पुलिसिया हनक पर भारी रही चोरों की सनक
हत्या और बलात्कार के अलावा जो मामले ज्यादा चौंकाने वाले रहे उसमें चोरों की सनक भारी रही, जबकि फिरौती के लिए अपहरण की घटना लगभग नगण्य रही। साल 2015 में अब तक 162 चोरी की घटनाएं दर्ज हो चुकी हैं। आंकड़ों के लिहाज से देखें तो 2005 में 218, 2006 में 229, 2007 में 215, 2008 में 224, 2009 में 196, 2010 में 161, 2011 में 185, 2012 में 170, 2013 में 130 और 2014 में 143 मामले पुलिस रिकार्ड में दर्ज हैं।
दुष्कर्म की घटनाओं ने जिले को किया शर्मसार
बलात्कार की घटनाओं ने भी जिले को शर्मसार कर दिया। अब तक दर्ज मामले के अनुसार साल 2015 का आंकड़ा पिछले 10 साल के मुकाबले न्यूनतम स्तर पर है। 2015 में अब तक 34 मामले दर्ज हुए हैं जिसमें चार मामलों ने जिले को शर्मसार कर दिया। 5 जुलाई को सदर थाना क्षेत्र के 13 वर्षीय किशोरी के साथ गैंगरेप की घटना हुई थी, 16 जुलाई को बड़हरा कोठी थाना क्षेत्र में पांच वर्षीय बच्ची के साथ गैंगरेप की घटना, 22 जुलाई को कसबा थाना क्षेत्र में महिला के साथ ऑटो चालक सहित तीन लोगों ने गैंगरेप की घटना को अंजाम दिया था और 21 अक्टूबर की रात दशहरा मेला देखने लगी 8 वर्षीया नाबालिग के साथ बलात्कार की घटना ने मानवता को शर्मसार किया। आंकड़ों के अनुसार 2005 में 37, 2006 में 41, 2007 में 80, 2008 में 59, 2009 में 46, 2010 में 40, 2011 में 63, 2012 में 40, 2013 में 55, 2014 में 57 और 2015 में अब तक 34 मामले दर्ज हो चुके हैं।
लगातार हुई हत्याओं ने लोगों को याद दिलाया 90 का दशक
साल 2015 में अब तक 66 मामले हत्या के आए हैं, जिसमें 3 अगस्त को बस मालिक पुनीत चौधरी हत्याकांड ने झकझोर दिया और 8 अगस्त को चिमनी बाजार में अब्दुल लतीफ हत्याकांड खौफनाक रहा। सरेआम पीट-पीटकर की गई इस हत्या ने आम जनता के जेहन में खौफ पैदा कर दिया था। उसके बाद भी कई चर्चित मामले आए, लेकिन पुनीत चौधरी और अब्दुल लतीफ की हत्या ने 90 के दशक का खौफ पैदा कर दिया था। हालांकि उसके बाद की तीन मर्डर मिस्ट्री ने भी पुलिस को उलझाए रखा जिसमें एक की गुत्थी पुलिस ने सुलझा ली। प्रॉपर्टी डीलर बौआ झा हत्याकांड, जाली नोट के धंधेबाज फानूस हत्याकांड और साल के अंत में इंजीनियर हत्याकांड मर्डर मिस्ट्री सरीखा रहा। बौआ झा हत्याकांड में पत्नी काजल की भूमिका ने शहर वासियों को स्तब्ध कर दिया। आंकड़ों के लिहाज से देखें तो साल 2015 में 67 हत्या हुई जो 2014 के 61 के मुकाबले ज्यादा रहा।
अपराध का ग्राफ
(नोट सभी आंकड़े पुलिस रिकार्ड के अनुसार है)
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva